open-index/open-wikipedia-markdown huggingface dataset:
Alergi

**Alergi** atau **hipersensitivitas tipe I** (1 dari 4) adolah kagagalan imun tubuah di mano tubuah surang manjadi hipersensitif dalam bareaksi sacaro imunologi bakeh bahan-bahan nan umumnyo imunogenik (antigenik) atau dikatokan urang tasabuik basipaik atopik. Jo kato lain, tubuah manusia bareaksi balabiahan kapado lingkuangan atau bahan-bahan nan dek tubuah dianggap asiang jo babahayo, padohal sabananyo indak babahayo pado urang-urang nan indak basipaik atopik. Bahan-bahan nan manyababan hipersensitivitas tu disabuik alergen.

Gajalonyo antaro lain mato merah, gata-gata, rhinorrhea, eksem, urtikaria, atau sarangan asma. Pado sabagian urang, alergi barek pado lingkuangan, atau alergi makanan atau alergi ubek-ubek atau reaksi dek tasangek tawon mungkin dapek mambahayokan jiwa jo muncuanyo anafilaksis. Indak sadoalah reaksi dari hipersensivitas adolah alergi.

Reaksi alergi dapek dipakirokan sarato balansuang capek. Alergi disababan dek produksi antibodi bajinih IgE. Mangko pambangkakan tajadi dari nan mambuek indak nyaman inggo mambahayokan.

## Rujuakan

## Pautan lua
*  ''Kenali Alergi Kulit pada Anak'' 
*
Musajik Jamiak Parabek

**Musajik Jamiak Parabek** (Indonesia: *Masjid Jami Parabek*) adolah musajik tatuo di Indonesia nan talatak di Jorong Parabek, Nagari Ladang Laweh, Kacamatan Banuhampu, Kabupaten Agam, Sumatra Barat. Di muko musajik ko ado makam Syekh Ibrahim Musa, pandiri musajik ko jo pandiri musajik Sumatra Thawalib di Parabek.

## Sijarah
Mulonyo, musajik ko ditagakan dek usua Syekh Ibrahim Musa atau nan acok dikana sabagai Inyiak Parabek, salapeh kapulangannyo dari Makkah pado taun 1908. Pado taun 1926 musajik ko maalami renovasi untuak patamo kalinyo. Namun, katiko dalam proses pangarajoan, tajadi gampo bumi sainggo mambuek aktivitas renovasi baranti samantaro wakatu. Karano adonyo swadaya masyarakaik satampek, pado taun 1933 pangarajoan renovasi dilanjuikan baliak dan dapek disalasaian pado taun 1935.

Musajik nan baukuran 50 x 50 m ko sampai kini masih kokoh tagak jo arsitekturnyo nan khusus. Dalam pambangunan musajik ko, Presiden Soekarno turuik batindak sabagai insyinyur. Soekarno mamuji coran beton di sajumlah tiang musajik ko nan dibangun tanpa adonyo basi. Sajak salasai dibangun pado taun 1933 sampai kini ko, tiang-tiang itu tacataik indak panah ratak walaupun babarapo kali gampo gadang malando Sumatra Barat. Tiang-tiang tu barupo beton barukia, nan batulisan ayaik-ayaik Al-Quran di sakaliliangnyo.

Pado taun 2002, dilakuan renovasi ketek jo pangecatan di sakitar musajik ko.

## Rujuakan

## Pautan lua

* Liputan Masjid Jamik Parabek di Youtube.
Monumen Penaikan Bendera Merah Putih

**Monumen Penaikan Bendera Merah Putih** adolah sabuah tugu nan dibuek pado taun 1985 dan talatak di sudut laman kantua pos Padang.

## Sejarah
Monumen Penaikan Bendera Merah Putih adolah monumen nan dibuek pado taun 1985 untuak manganang kajadian penaikan bendera merah putiah di Kota Padang. Monumen ko untuak mengenang kajadian nan sangaik basajaroh batapo bareknyo mengibarkan sang saka iko katiko Japang masih ado walaupun kumandang proklamasi alah sampai ka kota iko.

Jiko bendera adolah lambang rasmi sabuah negara, mako menaikan bendera iko indak la mudo sabab bendera Japang nan sadang berkibar harus wak turunkan dulu.

## Rujuakan
Tugu Bagindo Aziz Chan

**Tugu Bagindo Aziz Chan** adolah sabuah tugu nan dibuek untuak maingek jaso Walikota Padang nan ka-2 nan banamo Bagindo Aziz Chan. Sabuah bangunan nan babantuak buku tenju itu talatak di Kota Padang iyolah di Simpang Kandih atau Simpang Lapai. Simpang itu labiah dikenal jo namo Simpang Tinju. Bangunan itu dibuek pado taun 1988.

## Sajarah Hiduik Bagindo Aziz Chan
Bagindo Aziz Chan dilahian pado tanggal 30 September 1910 di Kampuang Alang Laweh Kota Padang. Inyo marupokan anak ka ampek dari limo basudaro. Ayahnyo banamo Bagindo (Bgd.) Montok, barasa dari Kurai Taji. Inyo bakarajo sabagai pagawai kareta api di Simpang Haru. Sadangkan Mandehnyo banamo Djamilah nan barasa dari Sunur. Kampuang asa kaduonyo samo-samo dari Pariaman.

## Rujuakan
Monumen Pertempuran Partamo

**Monumen Pertempuran Partamo** dibangun pado taun 1987 untuak mangana kajadian panyarangan markas jo gudang sanjato sekutu di Rimbo Kaluang pado tanggal 21 Februari 1946. Monumen ko dibangun di tampek nan kini manjadi Taman Rimbo Kaluang, Padang.

## Sijarah
Sabalun tanggal 11 Oktober 1945, Rimbo Kaluang alah dimasuaki pajuang namua indak tajadi panembakan. Kadatangan pasukan sakutu nan mandarek di Taluak Bayua tanggal 13 Oktober 1945 untuak pamulangan Pasukan Japang jo sanjatonyo. BPPI (Balai Panarangan Pamudo Indonesia) di Pasa Gadang manunjuak Syofyan Ibrahim jo Munir Latif barangkek ka Rimbo Kaluang untuak batamu jo Okamato, surang opsir Japang nan panah basamo di Gyu Gun. Okamato maaku batangguang jawek ateh bara buah kandaraan jo sanjato. Inyo basadio manyarah asa lai dapek manjamin iduiknyo jo anak buahnyo salamaik. Tantara Japang sadar kalau malawan pun indak ado gunonyo.

Sajak dibantuaknyo Dewan Pajuangan Padang Lua Kota atau Padang Area tanggal 5 Februari 1946 markas pun bapindah dari Lubuak Lintah, Kalumbuak dan Limau Manih. Mayor Ahmad Husein ditunjuak sabagai komandan untuak Padang Area Timur. Karano acok kadatangan sekutu, Ahmad Husen mamutuihkan untuak mamindahan markas Resimen Kuranji ka Kampuang Kuranji. Kampuang Kuranji dilinduangi sabalah selatan jo barat dek Batang Kuranji. Sabalah timur ado hutan labek jo binatang lia sarupo harimau, sabalah utara ado jalan ketek nan payah dilalui.

Sasaran Ahmad Husein adolah gudang sekutu di Rimbo Kaluang. Pado jam sapuluah malam tajadi panyarangan dari bara buah titiak, karano gudang sanjato di kawal dek ciek kompi pasukan. Ahmad Husein mangaluakan tembakan sainggo pasukan sekutu bakalebuik. Ahmad Husein jo pasukannyo barasil masuak ka dalam gudang, mambaok banyak sanjato nan ado di dalam gudang sekutu.

Dek kahebatan Ahmad Husein, tantara sekutu maagiah namo Ahmad Husein jo pasukannyo "*The Tiger of Kuranji*". Dek lah kalah, tantara sekutu mamindahan gudangnyo ka Belantoeng (Jalan Sudirman kini). Monumen tugu bakeh gudang sekutu kini talatak di Simpang Jalan Raden Saleh jo Khatib Sulaiman, tapeknyo dibalakang SPBU lampu sirah kini. Rancangan bangunan dibuek dek Drs. Amril M.Y. Dt. Garang, nan juo guru jo siswa SMSR Padang.

## Rujuakan
Tugu Bendera Ulang Taun Patamo Kemerdekaan

**Tugu Bendera Ulang Taun Patamo Kemerdekaan** awalnyo dibuek taun patamo sasudah Proklamasi Republik Indonesia, 17 Agustus 1945- 17 Agustus 1946 barupo tiang beton nan dipasang dek Walikota tapilia  wakatu itu, Bgd. Aziz Chan. Sasudah diangkek jadi Wali Kota Padang kaduo sacaro aklamasi di Bukiktinggi, Bgd. Aziz Chan pai ka Padang untuak manjalanan tugas kewalikotaannyo. Hal patamo kali nan nio dikarajoan sabagai Walikota adolah manjago kakuatan jo samangaik juang sarato manjago keamanan kota malalui paringatan sataun Indonesia merdeka.

## Panagakan Tugu
Bgd. Aziz Chan manyadari kehadirannyo di Kota Padang indak luput dari mato-mato kaki tangan Balando. Namun, apopun nan tajadi Bgd. Aziz Chan batekaik tatok marayoannyo. Basamo Gubernur mudo Sumatera Tangah, Dr. M. Djamil basamo Kepolisian RI Sumatera Barat maadoan kunjuangan ka markas gadang sekutu. Kunjungan itu mangasilkan kasepakatan untuak mananggulangi masalah keamanan di Kota Padang. Bgd. Aziz Chan manyadari bahwasanyo sekutu jo Balando akan bakilah dan malangga aturan. Untuak itu, Bgd. Aziz Chan mangumpuaan pegawai di kantuanyo untuak mainstruksian bahwasanyo paringatan itu diadoan sacaro tatutuik. Sorenyo, Bgd. Aziz Chan malatakan batu patamo untuak mambuek tiang satinggi kurang labiah 1 meter di halaman Kantua Komite Nasional Indonesia (KNI), atau suduik halaman Bank mandiri Simpang Ampek Lapangan Imam Bonjol kini ko. Tugu ketek ikolah nan disabuik jo Tugu Paringatan Ulang Taun Patamo RI di Kota Padang.

Proses pambuekan tugu iko mancaminan keteguhan jo kekukuhan Bgd. Aziz Chan dalam manjago samangaik perjuangan.

## Rujuakan
Monumen Tugu Pajuangan Kemerdekaan Rakyaik Pauah

**Tugu Pajuangan Kemerdekaan Rakyaik Pauah,** dalam bahaso Indonesia disabuik *Tugu Perjuangan Kemerdekaan Rakyat Pauh*, marupokan tugu nan dibuek taun 1989 untuak mangana banyaknyo pajuang nan mati dek gigiahnyo mampatahankan kamerdekaan malawan Tantara Sakutu jo Balando, anyo jo manggunokan sanjato nan dirabuik dari Japang sarato jo bambu runciang.

Pauh nan kini manjadi wilayah kecamatan, dulu acok disabuik sabagai Pauah Limo jo Pauah Ampek atau Kuranji kini. Duo wilayah tu indak dapek dipisahan paranannyo dek wilayah tu samo struktur alamnyo.

Ado pamimpin pauah-kuranji tu nan tanamo jo "Siampek Baleh" takah Rajo Perak, Rajo Lebe, Sutan Mulia, Rajo Bangsawan, Marajo Lelo, Rajo Bonsu, jo Sutan Baso nan acok maancam jo manyarang Padang dan sakitanyo. Sarangan tu baulang-ulang,

## Sijarah
Katiko proklamasi diumumkan, rakyaik manyambuik jo sanang ati. Namun, katiko tadanga kaba sakutu ka tibo untuak maamanan tantara-tantara Japang. Indak ciek juo masarakaik Pauh satuju. Untuak baadokan Sakutu jo bambu runciang indak ka mungkin, untuak itu dirabuiklah sanjato-sanjato Japang. Ado nan sanang ati maagiah ado jo dipaso baru ka diagiahan dek tantara-tantara Japang tu. Bulan Oktober 1945 sabalun Sakutu mandaraik, gudang sanjato jo markas Japang di Ulu Gaduik diserbu dek pamuda-pamuda pajuang. Patampuran pun dimanangan dek pamuda-pamuda Padang dan barasil madapek sanjato masin ringan, tigo puluah buah karaben, garanaik tangan, jo babarapo paluru tangan.

Pado tanggal 13 Oktober 1945 Sakutu mandaraik, kaadaan samakin managang, patampuran samakin manjadi-jadi sampai taun 1946. Tanggal 18 Juni 1946 mandapek laporan dari Letnan Anwar Banel baso ka ado panyarangan dari Tantara Sakutu ka Batu Busuak di ma tampek kaki tangan tantara Sakutu (NICA) tu ditahan. Ruponyo pasukan sakutu barasil mambebasan kaki tangannyo tu. Sabanyak 13 urang pajuang republik gugua wakatu tu, nan bakubua di Markas Batalyon I Harimau Kuranji. Pado tanggal 26 Juni 1946 sakutu indak manarimo kakalahannyo tu doh.

## Rujuakan
Monumen Panyarangan Pasa Banda Buek

**Monumen Panyarangan Pasa Banda Buek** adolah monumen nan dibangun untuak maingek panyarangan pasukan Balando ka Pasa Banda Buek, pado tanggal 18 Januari 1947. Sangkek itu, tapeknyo sasudah proklamasi kamardekaan, Balando manguasoi Kota Padang. Indak ado surang alah juo urang Padang nan talok tingga di Padang, kacuali nan bagak bajuang untuak malawan pasukan Balando. Akibaik Balando manguasai Padang, mambuek pasa-pasa di Kota Padang, sabuiklah Pasa Raya Padang jo kadai-kadai urang Chino pun alah abih tutuik sadonyo katiko tu. Jadi, pasa Banda Buek lah nan satu-satunyo pasa nan manjadi tulang pungguang parekonomian masyarakaik di Padang.

## Kajadian Panyarangan
Tapeknyo Sabtu tanggal 18 Januari 1947, Pasa Banda Buek rami pangunjuang karano hari balainyo. Pasa wakatu itu sadang sasak-sasaknyo. Dek sangaik raminyo, urang manggaleh sampai kalua pasa bagai. Sadang rami-rami cando itu, Balando manembaki pasa dari kapa tabang. Urang-urang di Pasa Banda Buek bagarayangan kian kamari dek takajuik jo takuik kanai tembak. Korban bajatuahan. Tarutamo amak-amak jo anak-anak. Ado sakitar 50 urang nan maningga, salabiahnyo banyak juo nan luko-luko, tu lansuang dilarian ka rumah sakik.

Panyabab Balando manyarang wakatu adolah dek karano mancaliak bendera sirah putiah bakibar di Kantua Camaik Lubuak Kilangan nan sarampia jo Pasa Banda Buek. Baitulah jaeknyo urang Balando. Kini puluahan maik tabujua, ado nan ndak babatuak lai karano ancua kadai ledakan. Ciek-ciek urang baransua-ansua maangkek maik nan tabujua untuak lansuang dikubuan.

Bisuaknyo, Balando manyarang baliak. Batambah banyaklah korban. Sampai limo hari masih banyak juo maik nan alun dapek dikubua, dek karano tanago sagetek jo ditambah payah mangubua di malam hari karano panarangan nan sadang sayuik. Ado nan mausulkan maik-maik tu dibaka sajo dek baun busuak alah sampai kama-kama. Takuiknyo kok tabik pulo panyakik-panyakik dek karano baun busuak tu. Syukurnyo, Abdoel Munaf, anggota Batalyon I pimpinan Anwar Badu maimbau sadonyo urang-urang di Pasa Banda Buek untuak manolong mangubua maik-maik tu. Dek karano usaho tu, siang tanggal 25 Januari 1947 sadonyo maik-maik tu salasai dikubua. Supayo kajadian tu dapek taruik diingek, mako dibangunlah monumen Tugu Panyarangan Pasa Banda Buek nan dirancang dek Drs. Amril M. Y. Dt. Garang.

## Rujuakan

## Pranala lua
* https://padanglamo.com/banda-buek-berdarah
Monumen Bahari Sungai Pisang

**Monumen Bahari Sungai Pisang** adolah monumen nan dibuek sabagai pangingek kajadian parang sagitigo di sungai Pisang. Tugu iko dibuek pado taun 1987.

## Sejarah
Sungai Pisang dapek bagian sabagai daerah Front Selatan katiko pambagian wilayah untuak perjuangan kemerdekaan, karano daerah iko labiah dominan lauik nan laweh. ALRI mambuek babarapo pos untuak patahanan dan mangintai jo sekalian maambek Pasukan Balando nan ka maisi bahan baka di Sungai Barameh. Karano panghadangan nan dilakuan ALRI, paralu Balando nan di taluak bayua ka taluak bayua tajadi karugian sarato tagaduah.

Balando akhirnyo mambaleh ALRI pado bulan September taun 1946. Balando manyarang ALRI dari darek jo lauik. Limo buah motorboat lengkap jo pasukannyo di pakai Balando untuak malindungi pasukan di darek nan ikuik menyerang. Karano kajadian panyarangan Balando iko, Kapten Emir Enyak dari ALRI jo babarapo pasukan Tentara Republik Indonesia (TRI) nan sakatek karano kalah jumlah akhirnyo labiah mamiliah mundua untuak manyalamaikan diri. Dek iko, Balando akhirnyo dapek manguasai tampek tasabuik.

Pasukan Balando nan alah manguasai Sungai Barameh akhianyo mulai manyarang Taluak Kabuang. Pasukan ALRI nan kalah akhianyo mambuek pos di Sungai Pisang. Indak disangko sangko, tanyato Balando mangaja sampai sungai Pisang. Sahinggo suatu katiko, pado bulan September 1946, pasukan Balando nan mambaok 3 motor boat nio manyarang Sungai Pisang jo caro menembak ka darek untuak mangamankan tampek pendaratannya. Pasukan ALRI hanyo diam, karano tau Balando ka tibo manyarang. katiko alah mandarat, pasukan ALRI langsuang manembak pasukan balando sahinggo tajadilah panembakan babaleh-baleh.

Pado akhianyo, pasukan ALRI nan lah bausaho sakuek mungkin dan gagah barani malawan Balando, kalah dek karano jumlah pasukan nan saketek dan sanjato nan ndak mamadai Balando manang. Meski mode itu, banyak juo nan maningga dari kaduo pihak. Ado 6 urang nan gugur, Sersan Robinhood, Wagimin, Iskandar, Hanfiah, dan duo urang lainnyo hilang ndak tau jasad nyo barado.

## Rujuakan
Monumen Pajuangan Rakyaik Kuranji

**Monumen Pajuangan Rakyaik Kuranji** adolah monumen nan dibuek untuak maingek pajuangan rakyaik Kuranji pado maso parang kemerdekaan. Ado banyak tugu parjuangan di daerah Kuranji, diantaronyo; Monumen Makam Pahlawan Kuranji nan di buek sajak taun 1977, monumen Tugu Perintis Kemerdekaan di Jl. Dr. Mohammad Hatta di laman Kantua Camaik Kuranji nan di buek taun 1985, monumen tugu Dewan Parjuangan Rakyaik Padang Luar Koto di tapi jalan Belimbing di buek taun 2001, tugu bantuak kapalo proyektil mortir dan kubu Pasukan Harimau Kuranji di Simpang Kuranji (taun ndak diketahui), dan bangunan babantuak tugu bambu runciang di Surau Batu Kalumbuak dirasmian taun 2001. Banyaknyo tugu di Kuranji manandokan banyaknyo parjuangan rakyaik Kuranji untuak manjago kadaulatan RI pado maso itu.

## Sijarah
Banyaknyo sanjato nan di pakai dek Sakutu atau Balando, alun tantu dapek mangalahkan sumangaik juang rakyaik nan di jajahnyo. Kondisi alam manantukan panjajah indak dapek manguasai Sumatera Barat sapanuahnyo. Kuranji samanjak dahulu di sabuik Pauh, punyo dataran nan gadang, rimbo, di paga bukik barisan, di bateh jo batang aia gadang (Batang Kuranji), jo batang aia nan ketek-ketek lainnyo. Balando dulu manyabuk Kuranji basis lintas baliak (terugval) karano pertahanan nan balapih-lapih dek alamnyo. Ditambah pulo dek karakter urang Kuranji/Pauh nan kareh, tageh, indak nio di gaduah, tapi masyarakaik itu manyarang kalau alah maraso tagaduah.

Sajak abaik 20, kiro-kiro taun 1902, Kota Padang indak pernah aman karano di gaduah urang Pauah (Kuranji) jo Koto Tangah. Indak suko jo Balando alah jadi bioaso, tapi dek pasukan nan saketek, indak dapek mausia Balando hanyo dapek mambuek indak sanang jo takuik di bunuah.

Rusli Amran di bukunyo, " Padang Riwayatmu Dulu" (1986).

## Rujuakan
Tugu Bateh Linggajati

**Tugu Bateh Linggajati** marupoan tugu untuak maingekan pajanjian Linggajati (Desa Cillimus Kab. Kuningan Jawa Barat) ditagakan karano ado nyo pajanjian antaro Republik Indonesia jo Balando pado tanggal 25 Maret 1947. Tugu Bateh Linggajati ko dibangun pado taun 1985.
 
Pajanjian Linggajati marupoan pamuloan pangakuan kadaulatan RI dari Balando untuak daerah-daerah di pulau Jawa, Madura, jo Sumatera. Pasatujuan ko indak hanyo hadir baitu sajo, tapi alah ado parundiangan-parundiangan sabalumnyo di babarapo tampek di Jakarta, iyolah di Konsulat Inggeris, Kadiaman pihak Balando, Pegangsaan Timur No.56, dan pernah juo di kadiaman rasmi Perdana Menteri Sutan Sjahrir.

## Sijarah
Parundiangan-parundiangan antaro RI jo Balando  ko balansuang salamo 10 ari, sajak tanggal 14-24  tahun 1946. Pado saat itu Balando mangundang delegasi RI ka nagarinyo di Hooge Veluwe. Pado awalnyo Balando hanyo mangajuan pangakuan kadaulatan untuak Pulau Jawa jo pulau Madura sajo. Usulan Balando di tolak dek delegasi Indonesia walaupun mereka diundang ka dalam acara kebesaran itu.

Satalah malakuan parundiangan nan alot antaro pamarintah RI jo Balando akhirnyo pado tanggal 25 maret 1947 pado pukul 17.30 tajadi pajanjian linggajati. Sedangkan di Padang  tanggal 3 Mei 1947 parundiangan tajadi untukan manatakan garih demarkasi nan disetujui kaduo balah pihak iyolah Front Timur, Malintang dari selatan ka Utara sampai ka sungai Barameh, lubuak Bagaluang, jo kampuang kalawi.  Front Utara, Nanggalo dari jalan raya sampai ka Tabiang tapi indak masuakan Satasiun Kereta api Tabiang. Parundiangan tasabuik bagian dari parundiangan linggajati Jawa Barat nan balaku untuak saluruh daerah kapandudukan Balando di Nusantara.

## Rujuakan
Suwita Pata

**Suwita Pata** lahia di Bandung, 25 Maret 1974; barumua 45 taun adolah saurang palatiah sipak bola Indonesia untuak Setia FC, sabuah klub amatir di kota Bandung. Palatih nan punyo darah Minangkabau ko pernah bamain untuak Klub Persib Bandung jo mangikuti kompetisi Liga Indonesia. Sabalumnyo sempat bamain babarapo musim di PSIS Semarang. Baliau sangaik capek, samantaro posisi di sayok kanan masih di rotasi dek Arcan Iurie. Baliau adolah kapten tim, mungkin indak pamain hebat, tapi pamain tapantiang karano indak tagantian.

## Rujuakan

## Pranala lua

* Profil Pemain Persib Bandung 
* Profil Suwita Pata
* http://harinurdiansyah.blogspot.co.uk/2010/08/suwita-pata.html
* http://www.bola.net/indonesia/menjamu-psp-padang-empat-pilar-persikota-absen-bc4d90.html
Awang Alak Betatar

**Sultan Muhammad Shah** (k. 1363-1402) adolah saurang rajo Islam Brunei nan patamo. Baliau sabalunnyo banamo **Awang Alak Betatar**, jo gelar *Sang Aji* (rajo). Baliau manikah jo surang puti Johor, Puti Dayang Pinggai. Baliau mawarisi Naubat, Nakara, Ganta, dan Alamat dari Minangkabau, Nagari Andaleh. Putinyo, Puti Ratna Dewi manikah jo Ong Sum Ping, urang katurunan bangsawan Tiongkok. Pado taun 1371, baliau mangiriman utusan ka Kakaisaran Dinasti Ming, di mano catatan Tiongkok manyabuiknyo jo namo *Ma-ha-mo-sha*. Sultan Muhammad Shah maningga pado taun 1402.

## Rujuakan
Imral Usman

**Imral Usman** (lahia di Padang, Sumatra Barat, 12 Juli 1978; barumua 40 tahun) adolah surang pamain sipak bola Indonesia. Kini ko Baliau bamain untuak Persika Karawang di ajang Indonesia Soccer Championship B 2016. Imral mamiliki namo panggilan *Korea*. Baliau baposisi sabagai  panyerang sarato pernah mambela PSP Padang, PSBL Bandar Lampung, Persib Bandung, PSIS Semarang, PSIM Yogyakarta, dan Bontang FC.

## Karier

### Persika Karawang

#### 2016
Imral tagabuang dalam skuat untuak ajang Indonesia Soccer Championship B 2016. Imral malakoni debutnyo katiko malawan PSCS Cilacap pado pakan patamo. Pado patandingan kaampek malawan Persis Solo, Imral mancetak duo gol masiang-masiang diciptaan pado minik 31 jo 59 sarato mambantu Persika untuak maraih kamanangan.

Katiko basuo jo PSGC Ciamis, Imral mancetak gol baliak pado minik ka 35. Walaupun akhianyo patandingan berimbang.

## Rjuakan
Sultan Arifin Muningsyah

**Yang Dipatuan Pagaruyuang Rajo Alam Muningsyah** disabuk juo jo **Sultan Arifin Muningsyah** (lahiah di Pagaruyung pado 1745, maningga di Pagaruyung pado Agustus 1825) adolah **Rajo Alam** Pagaruyuang sabalun digantian dek Sultan Alam Bagagarsyah, Rajo Pagaruyuang nan paliang akia.

## Biografi
Sajak taun 1803 alah ado bagajolak sangketo antaro Kaum Pidari jo Kaum Adaik di sajumlah nagari nan dalam  kawasan Karajaan Pagaruyuang. Puncaknyo pado taun 1815, Kaum Pidari di bawah pimpinan Tuanku Pasaman manyarang ibu kota Karajaan Pagaruyung, inggo mambuek Sultan Arifin Muningsyah tapaso mailak sarato malarian diri ka Lubuk Jambi.

Sultan Arifin Muningsyah jo cucunyo salamaik dari sarangan Kaum Pidari, walaupun duo urang putranyo tabunuah. Katiko Thomas Stamford Raffles sukses mancapai Pagaruyuang pado taun 1818, baliau anyo manyaksian puing-puing istano nan alah tabaka dek paparangan nan tajadi.

Sasudah Balando maambiak aliah Pagaruyuang dari Kaum Pidari, pado taun 1824 Letnan Kolonel Raaff alah tau kabaradoan Sultan Arifin Muningsyah nan kudian mamintaknyo untuak pulang baliak ka Pagaruyuang. Sangkek Rajo Minangkabau tu tibo di Pagaruyuang, baliau manyaksian jo marestui salah surang kamanakannyo, Sultan Tangkal Alam Bagagar, alah diangkek Balando manjadi *Regent Tanah Data*. Salain itu, kabijakan pamarintah Hindia Balando ateh daulaik Karajaan Pagaruyuang nan alah barubah samanjak taun 1821. Yang Dipatuan Pagaruyuang Rajo Alam Muningsyah wafaik pado bulan Agustus 1825 di umua 80 taun sarato digantian jo kamanakannyo, Sultan Alam Bagagarsyah, bakubua di Pagaruyuang.

## Rujuakan

## Caliak pulo

* Daftar rajo Pagaruyuang
Musra Dahrizal Katik Rajo Mangkuto

**Musra Dahrizal Katik Rajo Mangkuto**, akrab disapo **Mak Katik** (lahia di Batipuah, Tanah Data, Sumatra Barat, 18 Agustus 1949; umua 69 taun) adolah saurang budayawan, saniman, sarato pangaja Indonesia. Baliau dikana sabagai pamarhati budayo jo adaik Minangkabau.

Baliau panah manjadi dosen tamu untuak *University of Hawaii*, Manoa, Amerika Serikat, jo Akademi Seni Warisan Budaya Kabangsaan Malaysia. Di dalam nagari, baliau maajaan mato kuliah Etnologi Minangkabau jo Falsafah Adaik Minangkabau di Universitas Negeri Padang dan Universitas Andalas, Padang, Sumatra Barat.

## Riwayaik
Mak Katik adolah putra Batipuah, Tanah Data, Sumatra Barat, sarato marupoan anak kaduo dari salapan badunsanak. Pado taun 1963, Mak Katik indak sempat manyalasaian pandidikan dasarnyo karano kasulitan ekonomi, tapi baliau alah baraja adaik istiadaik Minangkabau sacaro langkok sajak taun 1959 pado tigo urang guru nan sakampuang jo baliau, antaronyo Rangkai Tuah Kabun, Mak Etek Jaka, jo Datuak Tongga. Satiok malam, baliau manyalin palajaran barupo naskah dalam bantuak paragraf per paragraf di karateh rokok.

Mak Katik mampalajari kasado aspek adaik istiadaik jo budayo Minangkabau dari katigo guru tu, sarupo mambuek pantun, mambuek naskah randai, bamain saluang, manguasoi silek Minangkabau, sampai mamainkan talempong. Dari ratusan murid katigo guru tu, anyo Mak Katik nan lai dapek kasado ilimu jo pangatauan tantang adaik jo seni budayo Minangkabau, kacuali bamain rabab, karano indak panah diajaan. Mak Katik taruih manimbo ilimu inggo katigo gurunyo maningga dunia pado taun 1980-an.

## Rujuakan

## Pautan lua

* 
* "Saluang akan ‘Hoyak’ Eropa"  *Singgalang*, 9 Juni 2012. Diakses 17 November 2013.
* "Kearifan Lokal Acap Dilupakan"  *Padang Ekspres*, 9 Juli 2011. Diakses 17 November 2013.
Deslenda

**Deslenda, M.Pd** (lahia di Rumbai, Pakanbaru, Riau, 3 Desember 1963; umua 55 tahun) adolah saurang seniman Indonesia nan baprofesi sabagai panata tari.

## Karya

* *Garak Tradisi Garik Kontemporer* (1993)
* *Kaji* (1995)
* *Tuduang* (1997)
* *Gading Bertuah Dari Bonjol* (1999)
* *Kancah Bara Sawah Lunto* (2002) 

## Penghargaan

* Gedung Kesenian Award kategori Tari Kontemporer Indonesia (1997)
* The Jakarta Internasional Festival of Performing Art (1997) 

## Rujuakan
Dara Petak

**Dara Petak** atau **Dara Pethak**, nan bagala **Indreswari**, baliau satu-satunyo bini Raden Wijaya, pandiri Majopaik, nan barasa dari lua Jawa.

## Dara Petak dalam Pararaton
Namo Dara Pethak samo jo  *marpati putiah*. Baliau tu anak gadihnyo Srimat Tribhuwanaraja Mauliawarmadewa dari Karajaan Dharmasraya. Karajaan iko talatak di Pulau Sumatra Minangkabau nan ado sajak taun 1286 manjadi sakutu Karajaan Singhasari.

Manuruik *Pararaton*, sapuluah hari  sasudah pangusiran pasukan Mongol dek pihak Majapahit, tibo lo pasukan Kebo Anabran sajak taun 1275 nan dikirim Kertanagara untuak manaklukkan Pulau Sumatra. Pasukan to mambaok duo urang anak gadih barnamo Dara Jingga jo Dara Petak nan ka dijodohan jo Kertanagara.

Karano Kertanagara alah meningga, ahli warihnyo jatuah ka Raden Wijaya nan manjadian Dara Petak sabagai bininyo, sadangkan Dara Jingga dipajodohan jo Adwayabrahma pajabaik Singhasari nan dulu dikirim ka Sumatra taun 1286.

Manuruik kronik Tiongkok, pasukan Mongol nan dipimpin dek Ike Mese maninggaan pulau Jawa tanggal 24 April 1293, sainggo dapek mampakiroan patamuan antaro Raden Wijaya jo Dara Petak nan tajadi sajak tanggal 4 Mei 1293.

Dara Petak pandai maambiak hati Raden Wijaya sainggo baliau dijadian sabagai *Stri tinuheng pura*, atau bini nan dituokan di istana. Sadangkan manuruik *Nagarakretagama*, Raden Wijaya alah mampunyoi ampek bini, dan kasadonyo tu anak dari Kertanagara.

Pangangkekan Dara Petak sabagai bini tatuo mungkin karano anyo iyo sorang nan malahiaan anak laki-laki nan diagiah namo Jayanagara. Sadangkan manuruik *Nagarakretagama*, mandeh Jayanagara barnamo **Indreswari**. Namo iko dianggap sabagai gala Dara Petak nan sah.

Dalam prasasti Kertarajasa (1305), Jayanagara disabuikan sabagai anak laki-laki Tribhuwaneswari permaisuri utamo Raden Wijaya. Dari kaba tu dapek dipakiroan Jayanagara ko adolah anak kanduang Indreswari atau Dara Petak nan kudian manjadi anak angkek Tribhuwaneswari, sainggo baliau dapek manjadi putra mahkota sabagai calon rajo salanjuiknyo.

## Kapustakaan

* Poesponegoro & Notosusanto (ed.). 1990. *Sejarah Nasional Indonesia Jilid II*. Jakarta: Balai Pustaka.
* Slamet Muljana. 2005. *Menuju Puncak Kemegahan* (terbitan ulang 1965). Yogyakarta: LKIS
* Slamet Muljana. 1979. *Nagarakretagama dan Tafsir Sejarahnya*. Jakarta: Bhratara
Theodor Herzl

**Theodor Herzl**   Tampek lahia di Pest, Hungaria, 2 Mei 1860 sampai maningga di Edlach, Austria-Hungaria, 3 Juli 1940 pado umua  44 taun ) adolah tokoh utamo gerakan  Zionisme . Inyo dididiak dalam semangek pancarahan Yahudi Jerman dan mangapresiasi budayo modern. Herzl sacaro khusus disabuik namonyo dalam Deklarasi Kemerdekaan Israel dan sacaro rasmi diagiah sabutan "bapa rohani Negara Yahudi"

Taun 1878 pindah ka Wina dan menuntuik ilmu hukum di sinan. Satalah luluih inyo manjadi panulih dramo (karyanyo: *the Ghetto*), sandiwaro dan wartawan koran liberal Wina *Neue Freie Presse*.

Satalah tajadinyo paristiwa Dreyfus taun 1894, satalah mandanga banyaknyo kaba nan baredar tantang panindasan terhadok kaum Yahudi di wilayah kekaisaran Russia dan sabagian Eropa Timur, Herzl bakainginan untuak mandirikan nagaro bardasarkan ras Yahudi sandiri. Inyo manarbitkan *der Judenstaat* ( Nagaro Yahudi) taun 1896 dan dicacek banyak urang Yahudi nan tingga di Eropa Barat, wilayah di mano urang Yahudi hiduik dalam kamakmuran. Herzl mangusulkan program untuak mangumpuan dano dari urang Yahudi untuak marealisasikan cito-citonyo (katiko tabantuak organisasi iko disabuik Zionise).

Inyo mamintak bantuan dano dari urang-rang kayo Yahudi saperti Baron Hirsch dan Baron Rotschild, namun parcuma. Walaupun bagitu akhirnyo inyo dapek manyalanggarokan Kongres I Zionis di Basel, Swiss taun 1897. Dalam delegasi itu inyo mangamukakan Program Basel. Pado kongres itu inyo diangkek jadi pamimpinnyo

Herzl bakaliliang ka Palestina, Istanbul, dan Jerman untuak mancari dukuangan namun gagal. Wakatu berado di Istanbul, inyo manawari Sultan Abd-ul-Hamid II jo pitih 35 juta lira ameh, manjanjikan mambangun benteang partahanan bagi Kasultanan Utsmaniyah dan palunasan utang lua nagari supayo inyo mancabuik larangan bagi Yahudi untuak manetap di Palestina indak labiah dari 3 bulan dan supayo Yahudi dapek ka sinan. Bangso Yahudi nan manginginkan daerah bakeh karajaan Daud dijadian nagaro Yahudi musti mamikiakan caro lain untuak mandirikan nagaro Israel di ateh tanah Yahudi. Pado 1967, dalam parang 6 hari malawan 7 koalisi nagaro pandudukan Arab, tantara Yahudi akhirnyo mampu mengusia pasukan pandudukan Arab-Palestina di sakitar wilayah Yerusalem. 4000 taun sajarah bangsa Yahudi (tahituang sajak zaman Abraham sampai abaik 20M), dan 3000 taun sajak pamerintahan Daud sabagai raja Israel, satalah bangsa-bangsa gadang bangkik manguasai dan manjajah tanah mareka, dan kamudian jatuah dalam kahancuran, akhirnyo nasib bangso Yahudi barado dalam titiak kamanangan ateh tanah warisan mareka.

Inyo kambali ka Inggris dan batamu Joseph Chamberlain dan inyo menawarkan daerah Uganda sabagai daerah swatantra Yahudi (dan usualan itu ditolak jo aktivis Zionis taun 1905 pado kongres katujuah). Satalah itu inyo pai ka Rusia untuak mamohon pado Tsar Rusia supaya mambantu Zionis mamindahkan urang-urang Yahudi Rusia ka Tanah Israel.

## Kamatian
Herzl maningga pado taun 1904 karano bunuah diri

karano kabnayakan karajo. taun 1949, janazahnyo dipindahkan ka Bukik Herzl di Yerussalem

## Biografi Theodor Herzl
* Pengumpulan Israel
* Diaspora Yahudi
* Kembali ke Sion

## Rujuakan
Jentiran

**Jentiran** adolah buah nan barasa dari Sumatera, Kalimantan (Borneo) jo nagara Malaysia.  Ado baragam namo untuak jantiran ko, khususnyo di Minangkabau. Di daerah 50 Kota buah ko banamo *sijontiak rimbo*, di Solok di sabuik *Cupak*, di Sungai Pua, Agam dinamoi *Jatiak*, sadangkan untuak daerah Batusangka jo Pariaman disabuik *Kapunduang*. Sadangkan untuak daerah Siboga disabuik *Jentiran* jo *Tungir-Tungir*. Kaunikannyo, buah iko nan alah masak apobilo dijantiak taruih tabukak.  Mako asa usua namonyo diambiak dari baitu dijantiak, kalualah isinyo. Bijinyo nan baraia (*berjus,* dalam bahaso Malayu) biasonyo dimakan taruih dilulua.
Jakub Isman

**Prof. Dr. Jakub Isman** (lahia di Sungaipanuh, Karinci, Jambi, 6 Februari 1933; umuah 86 tahun) marupoan  pangajar Indonesia. Baliau pernah manjabaik sabagai Rektor IKIP Padang nan kini baganti namo manjadiUniversitas Negeri Padang (UNP), Padang, Sumatra Barat samanjak 13 November 1973 hinggo 13 November 1982.

## Riwayaik singkek
Jakub Isman lahia pado 6 Februari 1933 di koto Sungaipanauh, Karinci. Baliau manikah jo surang padusi banamo Sarmeini Nikelas. Panikahan ko alah mandapaik tigo urang anak, nan banamo Suci Indriani Isman, Budi Satria Isman, jo Suci Madiarti Isman. Anaknyo  nan banamo Budi Satria Isman diingeik sabagai surang profesional nan sukses.

Baliau mandapeik gala Master of Arts di bidang Linguistik pado taun 1958 dari Universitas Indiana, Bloomington, Amerika Serikat. Untuak gala doktor (PhD) adolah bidang pandidikan sarato sertifikat bidang Pangajaran Bahaso Inggrih untuak Panutur Bahaso Lain (TESOL) baliau mandapekannyo pado taun 1973 dari universitas nan samo.

Salain diingeik sabagai rektor, Jakub parnah pulo bakarajo di proyek Bank Dunia XI sarato di bidang diplomatik jo manjadi Atase Pandidikan jo Kabudayaan pado Kedutaan Besar Republik Indonesia di Washington DC, Amerika Serikat, salamo labiah dari tigo tahun, samanjak 7 April 1985 hinggo 9 September 1988. Baliau manguruih bidang akademik jo sasakali juo manguruih kapantingan pribadi sakitar 10.000 palajar jo mahasiswa Indonesia nan kuliah di situ, di wakatu nan samo sakaligus mampromosian budayao jo kesenian Indonesia di saluruh Amerika Sarikek. Salapeh batugas sabagai Atase Pandidikan jo Kabudayaan Jakub Isman di piliah manjadi Direktur SEAMEO, iyolah organisasi pandidikan nagaro-nagaro ASEAN nan ado di Bangkok, Thailand.

## Rujuakan
Ery Mefri

**Ery Mefri** (lahia di Saniang Baka, Solok, Sumatra Barat, 23 Juni 1958; umua 60 tahun) adolah saurang koreografer tari nan barasa dari Indonesia. Baliau marupoan pimpinan kalompok tari *Nan Jombang Dance Company*. Dalam bakarya, baliau banyak maolah unsur-unsur tari tradisional Minangkabau. Ery marupoan anak tungga dari pasangan Jamin Manti Jo Sutan jo Nurjanah asa Minangkabau.

Baliau mangawali karirnyo basamo Grup Gumarang Sakti pimpinan Gusmiati Suid. Baliau dikana sabagai koreografer nan suko mancari ekspresi baru dalam satiok karyanyo. Ciri khas nan muncua dalam satiok pamentasan karyanyo adolah indak manggunokan iriangan musik atau instrumen khusus. Para panari sajolah nan mambuek musik liwaik nyanyian, tapuak tangan, pukulan ka anggota tubuah, atau tabuahan pado kain sarawa galembong.

Dek takunnyo dalam mangkreasian tari Minang kontemporer, Ery Mefri alah acok tampil di festival tari dunia, antaronyo di Singapura, Essen, Mülheim an der Ruhr, Tokyo, Berlin, jo London.

## Karya

* Nan Jombang
* Alua jo Patuik
* Hep ta ei ti
* Nan ta Sirek
* Saraso
* Bailau
* Pitaruah
* Ah
* Rasian
* Tangka Sang Cangka
* Tiang Nagari
* Adat Salingka Nagari
* Rantok Piriang
* Sarikaik Pangka Sangketo
*  Nagari Tak Berbaju

## Pautan lua

*  www.tamanismailmarzuki.com Profil Ery Mefri 

## Catatan kaki
Sirompak

**Sirompak** adolah sabuah tradisi nan lahia dari Nagari Taeh Baruah, Kecamatan Payakumbuh, Kabupaten Lima Puluh Kota. Tradisi Sirompak dikana jo tradisi ritual nan manyanyian syair jo manto untuak mamikek lawan jinih. Syair sirompak indak sumbarang syair, dek syairnyo barisi manto untuak mambuek lawan jinih tagilo-gilo malah sampai mamanjek-manjek dindiang. Sirompak aratinyo "mamaso", dapek dikecekan sirompak sabuah ilmu guno-guno nan dinyanyian jo syair nan barisi manto untuak mamaso lawan jinih jo kakuatan gaib. Sirompak ko diiriangi jo gasiang sarato alaik musik saluang nan tanamo jo *saluang sirompak*.

## Sijarah
Sirompak bamulo dari surang padusi nan banamo Puti Losuang Batu nan mancacek Sibabau sainggo Sibabau sakik ati. Untuak mailangan sadiah atinyo, Sibabau badendang sambia maambuih saluang. Dendang nan dinyanyian dek sibabau marupokan dendang manto pamikek nan digunoan dek dukun-dukun pelet. Suatu katiko, Sibabau mandatangi dukun untuak mamintak tolong mamikek Puti Losuang Batu. Ritual ko baru dapek dilakukan kok syaraik nan dimintak dek dukun alah langkok. Syaraik-syaraiknyo antaro lain: gasiang tangkurak, banang pincono, talua, kumanyan, jo daun siriah. Katiko sadoalahnyo langkok, barulah dukun mamulai ritual. Ritual dimainan tangah malam sambia badendang jo maambuih saluang, dek itulah saluangnyo banamo *saluang sirompak*.

## Saluang Sirompak
Saluang Sirompak adolah sabuah alaik musik nan dimainan jo caro diambuih. Saluang Sirompak tabuek dari batuang nan tadiri dari limo buah lubang, di ma tiok lubangnyo banamo, antaro lain: Simambang Hitam, Simambang Putiah, Simambang Sirah, Simambang Tungga, jo Simambang Barantai nan dipicayoi maisi kalimo lubang nan ado pado saluang. Alunan nada nan babunyi dari saluang nan diiriangi dek manto-manto ko nan mambuek Puti Losuang Batu tadi tagilo- gilo ka Sibabau.

## Caliak pulo

* Saluang https://drive.google.com/file/d/1cfw5s06rCGtPpUN_NphsUBnBdQjUZyJL/view?usp=sharing

## Rujuakan
Ranah 3 Warna

***Ranah 3 Warna*** adolah novel kadua nan dibuek Ahmad Fuadi. Novel ko ditabikan dek Gramedia taun 2009. Novel ko marupoan novel kadua dari trilogi Nageri 5 Menara nan bacarito manganai **Alif** nan baru manyalasean sikolah di Pondok Madani (PM) Ponorogo Jawa Timur jo parjalanannyo manjadi Habibie di Teknologi Tinggi Bandung, Inyo maranto untuak manuntuik ilimu sampai ka Amerika.

## Sinopsis
**Alif** baru se manamean pandidikannyo dari Pondok Madani. Inyo pun ala dapek mamimpiah dalam baso Arab dan Inggiriah. Cito-citonyo? Tinggiah bana. nio baraja teknologi tinggi di Bandung sarupoHabibie, kasudah tu maranto hinggo ka Amerika.

Babakal sumangaik nan barapiah-rapiah inyo babalik ka Maninjau dan ndak saba nio lake kuliah. Tapi kawan dakeknyo, **Randai**, maraguan inyo kalulusannyo UMPTN. Inyo pun sada, ado hal nan pentiang nan ndak inyo punyo, Ijazah SMA. Baapo nio mangaja cito-cito tinggiah bilo ndak ado ijazah?

Tarinspirasi jo sumangaik tim dinamit Denmark, inyo mandobrak rintangan nan barek. Baru se inyo dapek tasanyum, badai masalah mandatangi tanpa ampun. Alif letih dan mulai bertanya-tanya: “Sampai kapan aku harus teguh bersabar menghadapi semua cobaan hidup ini?” Hampiah se inyo ka manyarah.

Ruponyo mantra '***man jadda wajada***' sajo ndak cukuik sakti dalam mamanangkan iduik. Alif taingek mantra kaduo nan diajaaan di Pondok Madani: ***man shabara zhafara***'. Sia nan basaba akan baruntuang. Babakal kaduo mantra tuh inyo manyongsong badai iduik ciek-ciek. Adokanyo dapek maraih mimpi tu?

Kama nasib ka mambawok Alif? Apo se 3 ranah nan dimakasud? SiaRaisa? Baapo persaingan jo Randai ? cammano kaba Sahibul Menara? Kmanga sampai muncul Obelix, urang Indian dan Michael Jordan dan Ksatria Berpantun? Apo hadiah Tuhan untuak sabuah kasabaran nan kukuh?

**Ranah 3 Warna** adolah hikayeik baapo impian tatap wajib dibela habi habian meski iduik digelung nastapa. Tuhan basamo urang nan saba.

## Tokoh-tokoh

* **Alif**: Tokoh 'aku' dalam carito ko nan barasa dari Maninjao
* **Randai**: Kawan Alif sajak ketek nan selalu bersaing dalam mangaja impian.
* **Raisa**: Kawan sakaligus tetangga Alif di Bandung, dan Alif jatuah hati ka inyo.
* **Rusdi**: Kawan satu grup Alif nan unik jo pandai bapantun.
* **Agam**: Kawan Alif di grup "UNO" barasa dari Sumatra di Bandung nan humoris.
* **Wira**: Kawan Alif di grup "UNO" dari Jawa di Bandung nan atletis.
* **Memet**: Kawan Alif di grup "UNO" di Bandung nan subur.
* **Bang Togar**: Jurnalis sanior pangaja Alif.
* **Francois Pepin**: Partner sa tim Alif di Quebec, Canada.
* **Tyson**: Senior Pondok Madani Alif nan batamu di Yordania.
* **Kurdi**: Kawan saangkatan Alif saek mondok Pondok Madani nan basuo di Yordania
* **Ferdinand**: apak angkek Alif salamo di Quebec, Canada.
* **Mado**: ama angkek Alif salamo di Quebec, Canada.
* **Rob**:

## Caliak pulo

* Ahmad Fuadi
* Negeri 5 Menara
* Rantau 1 Muara
* Negeri 5 Menara (film)

## Pautan lua

*  Website Negeri 5 Menara
Lubuak Tampuruang

**Lubuak Tampuruang** (Indonesia: *Lubuk tempurung*) adolah sarasah di Kota Padang, tapeknyo di daerah Kampuang Guo, Balimbiang. Lubuak tampuruang kini alah manjadi tampek raun nan cukuik tanamo di tangah masyarakaik Padang umumnyo, indak jauah dari Parumahan Balimbiang. Talatak sakitar 12 km sabalah timur dari pusaik Kota Padang sarato lingkuangan nan masih alami jo udaro nan sajuak amaik suai untuak nan taragak manikmati kaindahan alam. 

Bukik-bukik Kuranji ikolah nan manjadi sasaran untuak mancari karingek katiko libur. Bukik-bukik iko lo nan manjadi pintu masuak Lubuak Tampuruang. Aia tajun ketek ko masih mampunyoi aia nan janiah. Lubuak Tampuruang barasa dari kato "lubuak" nan aratinyo batang aia dalam nan manyarupoi tabek nan saketek babatu-batu, sadang "tampuruang" nan aratinyo sayak karambia. Namo ko diambiak dek bantuak aia tajun nan ketek jo batang aianyo ampia mambantuak satangah lingkaran bak cando tampuruang karambia.

## Rujuakan
Kabupaten Penajam Paser Utara

**Kabupaten Penajam Paser Utara**, adolah sabuah kabupaten di Provinsi Kalimantan Timur, Indonesia. Ibu kotanyo talatak di Penajam. Kabupaten ko babatehan jo Kabupaten Kutai Kartanegara disabalah utara, sabalah timur babatehan jo Selat Makassar sarato sabalah selatan babatehan jo Kabupaten Paser sarato sabalah barat babatehan jo Kabupaten Kutai Barat. Penajam Paser Utara marupokan kabupaten asia pamekaran dari Kabupaten Pasir (kini Paser) pado taun 2002. Sabagian dari daerah kabupaten ko jo Kabupaten Kutai Kartanegara ka dijadian lokasi ibu kota baru.

## Galeri

Berkas:Gerbang Selamat Datang di Kabupaten Penajam Paser Utara (2).jpg|Gerbang salamaik datang di Kabupaten PPU dari arah palabuahan feri Penajam.
Berkas:Gerbang Selamat Datang di Kabupaten Penajam Paser Utara.jpg|Gerbang salamaik datang di Kabupaten PPU dari arah Kalsel jo Paser.
Berkas:Gerbang Madani.jpg|Gerbang Madani
Berkas:RSUD Penajam Paser Utara.jpg|RSUD Penajam Paser Utara


## Rujuakan
Kota Makassar

**Kota Makassar** (Makassar: ᨀᨚᨈ ᨆᨀᨔᨑ, dari 1971 inggo 1999 sacaro rasmi dikana sabagai **Ujuang Pandang**) adolah ibu kota provinsi Sulawesi Selatan. Makassar marupokan kota metropolitan paliang gadang di kawasan Indonesia Timur dan pado maso saisuak panah manjadi ibu kota Nagara Indonesia Timur jo Provinsi Sulawesi. Makassar talatak di pasisia barat daya Pulau Sulawesi sarato babatehan jo Selat Makassar di sabalah barat, Kabupaten Kapulauan Pangkajene di sabalah utara, Kabupaten Maros di sabalah timur dan Kabupaten Gowa di sabalah selatan.

Manuruik Bappenas, Makassar adolah salah satu dari ampek pusek patumbuahan utamo di Indonesia, basamo jo Medan, Jakarta, sarato Surabaya. Jo laweh wilayah 199,26&nbsp;km² sarato jumlah panduduak labiah dari 1,6 juta jiwa, kota ko ado di urutan kalimo kota paliang gadang di Indonesia sasudah Jakarta, Surabaya, Bandung, jo Medan. Sacaro demografis, kota ko tagolong tipe multi etnik atau multi kultur jo baragam suku banso nan mauninyo, di antaronyo nan signifikan jumlahnyo adolah Bugih, Toraja, Mandar, Buton, Jawa, dan Tionghoa. Makanan khas Makassar nan umum dijumpoi di suduik kota adolah Coto Makassar, Roti Maros, Jalangkote, Bassang, Kue Tori, Palubutung, Pisang Ijo, Sop Saudara, jo Sop Konro.

## Rujuakan
Ahmad Hassan

**Ahmad Hassan** (namo lahia: **Hassan bin Ahmad**; ), acok diimbau **Ahmad Bandung**, **Ahmad Bangil**, **Hassan Bandung** atau disingkek **A. Hassan** adolah tokoh utamo Persatuan Islam pado maso pagarakan nasional Indonesia. Baliau marupokan tokoh dakwah nan juo pamikia Islam nan aktif manulih buku sarato debat, di antaro kawan debatnyo nan tanamo iyolah Sukarno, presiden partamo Republik Indonesia. Baliau juo marupokan guru dari Mohammad Natsir dalam mandalami Islam salamo tingga di Bandung.

## Rujuakan
Bahaso Sigulai

**Bahaso Sigulai** (disabuik juo **Sikule**, **Sibigo**, **Ageumeui**, atau **Wali Banuah**) marupoan sabuah bahaso nan ditutuakan dek urang Sigulai nan barasa di Pulau Simeulue. Bahaso ko taseba di kecamatan Simeulue Barat, Alafan jo Salang sarato mampunyoi ubuangan jo bahaso Nieh.

## Rujuakan


## Caliak pulo
* Bahaso Devayan
* Bahaso Leukon

## Pautan lua
* Bahaso-bahaso di pulau Simeulue 
* Daftar kato bahaso Sigulai
*
Bahaso Devayan

**Bahaso Devayan ** marupoan sabuah bahaso nan ditutuakan dek urang Devayan nan mauni Pulau Simeulue bagian tangah jo selatan. Bahaso ko ditutuakan di kecamatan Simeulue Cut, Simeulue Timur, Simeulue Tangah, Teupah Barat, Teupah Tangah, Teupah Selatan jo Teluk Dalam.

## Rujuakan


## Caliak pulo
* Bahaso Sigulai
* Bahaso Leukon

## Pautan lua
* ''Morfologi dan Sintaksis Bahasa Simeulue''
* ''Struktur Bahasa Simeulue''
*
Gantang

**Gantang** (bahaso Inggirih: gallon) adolah satuan volume atau massa nan biasonyo digunoan untuak maukua banyaknyo hasil panen nan kariang takah bareh, kacang-kacangan, jo sebagainyo. Di Indonesia, satuan iko umumnyo alah indak digunoan, tapi masih ado dalam peribahasa Indonesia misalnyo *<nowiki/>ok*.

## Namo
Gantang maupoan namo sabuah wadah nan biasonyo tabuek dari kayu dek awalnyo dibuek dari tampuruang karambia besar. Gantang masih dapek ditemui di toko bareh, tetapi biasonyo alah babahan logam jo punyo panando volume nan manuruikan satuan SI liter.

Namo bahaso Inggirihnyo, bushel. barasa dari kato bahaso Prancis Kuno *boissiel* jo *buissiel* nan baarti kotak ketek.

## Satuan massa
Di Indonesia, ciek gantang samo jo 3,125&nbsp;kg. Adapun di Malaysia, satu gantang samo jo 3,6&nbsp;kg.

## Satuan volume
Dalam satuan imperial, ciek gantang samo jo 4,54609 liter. Adapun dalam satuan Amerika Serikat, ciek gantang samo jo 3,78541 liter.

## Caliak pulo

* Galon

## Rujuakan
Kabupaten Kutai Kartanegara

**Kabupaten Kutai Kartanegara** marupokan sabuah kabupaten di Kalimantan Timur, Indonesia. Ibu kotanyo talatak di Kecamatan Tenggarong. Kabupaten Kutai Kartanegara mampunyoi laweh wilayah 27.263,10&nbsp;km² jo laweh parairan sakitar 4.097&nbsp;km² nan tabagi dalam 18 wilayah kecamatan jo 225 desa/kelurahan jo jumlah panduduak mancapai 626.286 jiwa (sensus 2010). Sabagian dari daerah kabupaten ko jo Kabupaten Penajam Paser Utara ka dijadian lokasi ibu kota baru.

## Geografi
### Bateh wilayah
Sacaro geografis Kabupaten Kutai Kartanegara talatak antaro 115°26'28" BT - 117°36'43" BT dan 1°28'21" LU - 1°08'06" LS jo bateh administratif sabagai barikuik:

## Olahraga
Di bidang olahraga, khususnyo sepak bola, Kabupaten Kutai Kartanegara punyo sabuah tim sipak bola profesional nan banamo Mitra Kutai Kartanegara (Mitra Kukar). Kini ko, tim sipak bola tasabuik ba kompetisi di tingkek tatinggi dari liga sipak bola Indonesia (Liga 1)

## Pariwisata
### Wisata Alam
# Pantai Pangempang di Muara Badak
# Bukik Bangkirai di Samboja
# Pantai Tanah Merah di Samboja
# Danau Semayang di Kota Bangun
# Danau Murung di Kota Bangun
# Waduk Panji Sukarame di Tenggarong
# Pulau Kumala di Tenggarong
# Taman Rekreasi Tapian Mahakam Jambatan Kartanegara di Tenggarong

### Wisata Budaya
# Desa Sungai Bawang di Muara Badak (kahidupan urang Dayak)
# Museum Mulawarman di Tenggarong (paninggalan Kasultanan Kutai Kartanegara)
# Kedaton Kutai Kartanegara di Tenggarong (istano baru Sultan Kutai Kartanegara)
# Desa Pondok Labu di Tenggarong (kahidupan urang Dayak)
# Desa Lekaq Kidau di Sebulu
# Lamin urang Dayak di Tabang (kahidupan urang Dayak)
# Dusun Berubus di Muara Kaman (situs karajaan tatuo di Indonesia)

### Wisata Pandidikan
# Planetarium Jagad Raya di Tenggarong
# Museum Kayu Tuah Himba di Tenggarong
# Museum Perjuangan Merah Putih di Sanga-Sanga

## Caliak pulo
* Karajaan Kutai
* Kasultanan Kutai Kartanegara ing Martadipura
* Kutai Pasisia

## Rujuakan

## Pautan lua
*  Situs rasmi Kutai Kartanegara 
*  Situs Rasmi Humas Kabupaten Kutai Kartanegara 
*  Situs rasmi DPRD Kutai Kartanegara
*  Situs rasmi BAPPEDA Kutai Kartanegara 
*  Situs rasmi Badan Penanaman Modal Daerah (BPMD) Kutai Kartanegara 
*  KutaiKartanegara.com
Pamindahan ibu kota Indonesia (2019–kini)

Upayo **pamindahan ibu kota Indonesia** dimulai pado taun 2019 dalam maso kapresidenan Joko Widodo. Malalui rapek tabateh pamarintah pado tanggal 29 April 2019, Joko Widodo mamutuihan untuak mamindahan ibu kota nagara ka lua Pulau Jao. Pamindahan ibu kota ko tatuang dalam *Rencana Pembangunan Jangka Menengah Nasional 2020-2024*. Pado 26 Agustus 2019, Presiden Joko Widodo maumuman baso ibu kota baru ka dibangun di wilayah administratif Kabupaten Penajam Paser Utara jo Kabupaten Kutai Kartanegara, Kalimantan Timur.

## Lata balakang
Usulan pamindahan ibu kota Indonesia dari Jakarta ka lokasi lainnyo alah dirundiangan sajak maso kapresidenan Soekarno inggo Susilo Bambang Yudhoyono. Presiden Yudhoyono mandukuang ide untuak mambuek pusek politik jo administrasi Indonesia nan baru, dek masalah lingkungan jo overpopulasi Jakarta.

## Alasan lokasi baru
Manuruik Presiden Joko Widodo, alasan wilayah di Penajam Paser Utara jo Kutai Tertanegara dijadian lokasi ibu kota baru adolah kaciaknyo risiko bancano alam di wilayah itu, lokasi nan "ado di tangah-tangah Indonesia", lokasi di dakek kota Balikpapan jo Samarinda nan alah bakambang, "infrastruktur nan relatif langkok", jo adonyo 180 hektare tanah nan alah dikuasoi pamarintah.

## Rencana pamarintah
Dalam pangumuman 26 Agustus 2019, Joko Widodo manyabuikan pamarintah ka basagiro marancang undang-undang untuak pamindahan ibu kota untuak disatujui Dewan Perwakilan Rakyat. Pambangunan ka dimulai pado 2020, dan pamindahan ka dilakukan batahap dimulai dari 2024.

## Tanggapan
Sekjen Partai Persatuan Pembangunan Arsul Sani sarato dosen Universitas Trisakti Yayat Supriatna manyabuikan paralunyo disahkan undang-undang supayo kaputusan pamarintahan Joko Widodo manjadi maikek dan indak diubah dek presiden salanjuiknyo. Kini, posisi Jakarta sabagai ibu kota didasarkan pado UU 29/2007 tantang Pamarintah Provinsi Daerah Khusus Ibu kota Jakarta.

Sultan Adji Muhammad Arifin, pucuak pimpinan Kasultanan Kutai Kartanegara ing Martadipura, maraso patuik basyukur dek asonyo pamindahan ibu kota nagara ka tampek nan daulunyo wilayah Karajaan Kutai, karajaan nan punyo bukti sijarah paliang tuo di Indonésia.

## Rujuakan